次追和清遠道士詩韻
作者：陸龜蒙
朝代：唐

paragraphs: 一代先後賢，聲容劇河漢。
況茲邁古士，復歷蒼崖竄。
辰經幾十萬，邈與靈壽翫。
海嶽尚推移，都鄙固蕪漫。
羸僧下高閣，獨鳥沒遠岸。
嘯初風雨來，吟餘鐘唄亂。
如何鍊精魄，萬祀忽欲半。
寧爲斷臂憂，肯作秋柏散。
吾聞酆宮內，日月自昏旦。
左右修文郎，縱橫灑篇翰。
斯人久冥漠，得不垂慨歎。
庶或有神交，相從重興讚。